钦定古今图书集成/理学汇编/经籍典/第124卷 > 元金履祥尚书表注 > 论处殷民
## 钦定古今图书集成/理学汇编/经籍典/第124卷 > 元金履祥尚书表注 > 论处殷民

殷自中叶以来，士大夫世家巨室，殖货慢令，风俗浸
不美，《盘庚》一尝正之。历高宗诸贤君，风俗固尝正矣。
至纣又以淫酗骄奢倡之，一时风靡，而又为天下逋
逃主，聚诸亡命，是崇是长，凡亿兆之心，如林之旅，计
皆是物荡无廉耻，一旦周师至，则倒戈迎降之不暇
尔。武王入殷，固已虑之，曰：“若殷之士众何？太公亦已”
有诛斥之意矣，独周公不然，而兼包并容之。然商民
之意得气满，终不若在纣之日。故其后从武庚以叛，
于是分迁畿甸而处之，而诱之亦殊劳矣。昔子王子
谓：“迹商民之所为，自秦汉言之，坑戮诛夷之而已矣。”
而乃待之如此，此乃周公之德，而所以为周家之忠
厚也。然观于《多士》《多方》《君陈》《毕命》诸书，大抵殷民之
为顽，自其染纣之恶，于是有淫放之习；自其从武庚
之叛，于是又有思商之心。以淫放之习而行思商之
心，奚为其不乱也？周公之时，洛邑虽迁，而思商未释
也；《君陈》以后，思商之念释，而化纣之习未除也；思商
之心未释，故《多方》《多士》开谕之辞详；化纣之恶未除，
故《君陈》《毕命》“简别之”政，肃周公、成、康，不惟其思商而
化之，不以其忘商而置之，分正之命，拳拳于生厚之
迁，保釐之册，汲汲于馀风之殄，噫是时为风俗人心
计耳。前儒谓东迁之后，卫之俗淫，郑之俗诽，魏之俗
啬，齐之俗诈，独东周之民忠厚之风，历数百年而不
弊。及其亡也，九鼎宝器皆入于秦，而周民遂东亡。先
王之化所以入人者深矣。